Source: https://debrecen.offmedia.hu/helyi/trukkos-csalo-igy-lopott-artatlanoktol-milliokat
Timestamp: 2019-08-21 09:01:38
Document Index: 19735429

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Off Média - Helyi - Trükkös csaló: így lopott ártatlanoktól milliókat
2019.08.21., szerda (Sámuel, Hajna)
Trükkös csaló: így lopott ártatlanoktól milliókat
Offmedia- 2017.01.15. 01:24
Kihasználta az ügyfelek idős korát, figyelmetlenségét, jóhiszeműségét.
A Berettyóújfalui Járásbíróság 2015. november 18-án hirdetett ítéletet a G. Ernőné ellen, a vádlottat bűnösnek mondta ki jelentős kárt okozó, folytatólagosan elkövetett, nagyobb kárt okozó, valamint nagyobb kárt okozó, folytatólagosan, idős koránál fogva a bűncselekmény felismerésére korlátozottan képes személy sérelmére elkövetett csalás bűntettében. A bíróság mindhárom esetben megállapította az üzletszerű elkövetést. A Berettyóújfalui Járásbíróság a vádlottat három rendbeli hamis magánokirat felhasználásának vétségében is bűnösnek találta.
A Berettyóújfalui Járásbíróság a vádlottat halmazati büntetésül 3 év börtönbüntetésre ítélte, 3 évre eltiltotta a közügyek, szintén 3 évre pénztárosi foglalkozás gyakorlásától. Emellett kötelezte a vádlottat az eljárás során felmerült 447 781 forint bűnügyi költség megfizetésére.
A bíróság a bizonyítási eljárás lefolytatását követően a vádirati tényállással egyező ítéleti tényállást állapított meg. G. Ernőné 1998-tól állt munkaviszonyban a takarékszövetkezettel, pénztárosként dolgozott a pénzintézet tépei kirendeltségén. A vádlott 2007-től kezdődően egyre jobban eladósodott, több banktól is vett fel személyi és áruvásárlási hitelt, igényelt hitelkártyákat. Hiteleinek és megélhetésének finanszírozása érdekében több idős embert tévesztett meg a helyiek közül. Tépén ugyanis jól ismerték őt, bíztak benne. Kihasználta az ügyfelek idős korát, figyelmetlenségét, jóhiszeműségét, olyan okiratokat íratott alá a károsultakkal és olyan pénzügyi tranzakciókat végeztetett velük, amelyek következtében hozzáfért a sértettek megtakarításaihoz. Az így megszerzett pénzt saját megélhetésére és hiteleinek törlesztésére fordította. Egy helyi házaspár például takaréklevél formájában gyűjtötte pénzét idős éveikre, nem akartak hozzányúlni megtakarításukhoz, pusztán a kamatokat vették fel 3 havonta. 2008 decemberére mintegy 6 és fél millió forintjuk gyűlt össze.
A vádlott különböző tranzakciókkal - például számlamegszüntetés - 2010 szeptemberére lenullázta az idős házaspár számláját. Egy másik sértett számlabetéttel és takarékszelvénnyel rendelkezett, esetében a pénztáros megszüntette a betétjét és több mint egymillió forintot tulajdonított el. Egy harmadik sértett szintén évek óta rendelkezett betétszerződéssel a takarékszövetkezetnél, több mint 6 millió forintja volt. A vádlott több tranzakcióval megszüntette a takarékszelvényt, majd újat hozott létre, de minden alkalommal kisebb összeget fizetett be rá.
A vádlott felelősségét egy más ügyben indított belső vizsgálat állapította meg, munkaviszonya 2011. augusztusában azonnal hatállyal megszűnt.
Cselekményével a sértetteknek 6 477 000, 1 018 505 és 4 097 265 forint kárt okozott.
A bíróság a büntetés kiszabása során enyhítő körülményként értékelte a vádlott büntetlen előéletét, egészségi állapotát és a terhére nem róható jelentős időmúlást. Ugyanakkor súlyosító körülményként vette figyelembe a cselekmények többszörös halmazatát, valamint azt, hogy a vádlott a cselekményeket munkaviszonyával összefüggésben, idős személyek sérelmére követte el.
A Debreceni Törvényszék január 18-án, szerdán tárgyalja az ügyet másodfokon.
Egyetemi koliban zajlott a drogbiznisz
Kegyetlenül ölte meg a saját nagyszüleit, életfogytiglant kapott
Szörnyű: 8 és 13 kislányokat zaklatott egy férfi
Tartály-baleset: enyhébb lett az ítélet
Vizoviczki-ügy: 90 000 oldal, rendőrök, tűzoltók, pénzügyőrök a terheltek között
Pénzügyőrök kerültek házi őrizetbe